 

[image: Imatge de la portada]


	
 

[image: Imatge de la portadeta: Córrer per sentir-se viu. Com la muntanya et pot canviar la vida, Abel Carretero, publicat per Rosa dels Vents]


	
		
			 

			 

			 

			 

			En memòria del Toy, de tot cor,

			que ens va deixar el juny del 2026 

			durant el procés d’edició del llibre.

			 

			 

			A tots els que no us rendiu i confieu 

			en vosaltres mateixos malgrat les dificultats. 

			La recompensa a l’esforç tard o d’hora arriba.

		

	
		
			 

			 

			 

			 

			—Sembla un noi de poca empenta...

			—Això no se sap mai de ningú fins que algú ens empeny.

			 

			Els convidats, EMILI TEIXIDOR

			 

			 

			Quan es va canviant, només es nota quan ja estàs canviada.

			 

			Diari, ANNE FRANK

			 

			 

			Només amb entusiasme es pot assolir un impossible.

			 

			La Cinquena Muntanya, PAULO COELHO

			 

			 

			No escriguis perquè et llegeixin: escriu perquè t’escoltin.

			 

			La veritat sobre el cas Harry Quebert, 

			JOËL DICKER

		

	
		
			Pròleg

			 

			 

			 

			Hi ha moments mentre correm per la muntanya en què les paraules semblen sobrar, en què el que veiem i sentim és indescriptible. Tanmateix, un cop tornem a la vall, ens queda el neguit d’intentar-ho explicar. L’Abel posseeix la virtut poc comuna de la facilitat de trobar la paraula exacta per definir emocions, pensaments i instants que molts de nosaltres hem viscut, però que pocs sabem traduir. En aquest llibre, la seva professió de filòleg i la passió de corredor s’entrellacen per donar veu a una realitat que, sovint, es queda atrapada entre pedres i fatiga.

			En un esport que avui dia sembla dictat pels números, les estadístiques de rendiment i la dictadura del cronòmetre, aquest llibre és una alenada d’aire fresc. L’Abel ens aparta dels gràfics per guiar-nos a través de la seva pròpia vida, i ens convida a una reflexió profunda sobre els valors que ens basteixen com a persones. Ens parla de la disciplina, però també de la vulnerabilitat; de l’ambició, però sobretot de la capacitat d’adaptar-nos quan el camí es torça. Ens obre les portes de la intimitat d’un corredor d’elit i ens mostra que darrere de cada dorsal hi ha un aprenentatge constant i una recerca incansable d’allò que, al capdavall, dona sentit a tot plegat: la felicitat.

			Aquestes pàgines no són només una crònica de quilòmetres i desnivell. Són una invitació a acompanyar-lo en un viatge que va molt més enllà dels senders del Pirineu o de qualsevol gran serralada. És un camí cap a la llibertat que només s’assoleix quan aprens a escoltar el silenci de la nit, a interpretar els senyals del teu propi cos i a confiar en tu mateix quan les cames demanen aturar-se però l’esperit vol seguir endavant.

			Lectora, lector, tant si ets un corredor que porta més quilòmetres corrent que un autobús de línia com si mai t’has calçat unes vambes de trail, t’encoratjo que et deixis portar per aquest relat. Hi trobaràs l’honestedat brutal d’algú que corre per sentir-se viu i que, amb el seu exemple, ens recorda a tots els que hem compartit camí amb ell que la meta més important no és mai la que hi ha marcada a terra en una línia d’arribada, sinó la que som capaços de trobar dins nostre.

			 

			KILIAN JORNET

		

	
		
			Introducció

			 

			 

 

			Som al desembre del 2025 quan començo a escriure aquestes línies. Com qualsevol tarda d’hivern, ja és fosc des de fa una estona, i en aquesta època de l’any poca cosa es pot fer quan la llum solar ens abandona fins l’endemà. De tota manera, he de dir que a mi la nit —la foscor, en realitat— sempre m’ha transmès pau i serenor. Tot i no poder distingir res a través dels ulls, veus el teu entorn d’una altra manera. El perceps diferent. Per descomptat, no parlo de la nit en una ciutat, sinó a la muntanya, en indrets sense contaminació lumínica i on regna el silenci. Un silenci que com a molt és interromput lleugerament per algun motor llunyà o algun animal que trepitja fulles seques a prop teu.

			I és que la muntanya sempre m’ha transmès bones sensacions. Quan hi soc de nit, sento una mena de pau interior, si es pot dir així. Confesso que no sé ben bé què és la pau interior per a vosaltres, però per a mi seria una sensació com de repòs mental, d’aquelles en què et sents i et perceps amb puresa i sense distraccions. I de dia, tot i tenir llum natural i no necessitar cap frontal o cap altra font de llum artificial per veure-hi, per descomptat que la muntanya també em transmet emocions positives. I aquest és, precisament, un dels temes centrals dels quals parlaré en molts moments en les pàgines que llegireu.

			Fa molt de temps que em passava pel cap d’escriure coses, i sembla que ara ha arribat el moment, gràcies a l’oportunitat que se m’ha brindat de publicar aquest llibre que teniu a les mans. Resumidament, voldria aprofitar aquest espai, doncs, per canalitzar pensaments, reflexions i altres coses que em passen pel cap i que espero que a algunes persones els puguin ser útils. El que pretenc és donar a conèixer la meva manera d’enfocar la vida i com la visc, narrant-ho tan fidelment com em sigui possible. 

			I parlo de «coses» així en general i en abstracte perquè em sembla que quan un comença un relat que no sap ben bé on el portarà —el relat a ell, és clar—, posar-hi etiquetes és secundari. Bé, més aviat és superflu, que trobo que és encara menys important que secundari. Quan posem etiquetes a les coses perden el seu sentit i queden massa encotillades, de manera que l’expressió pura que duem dins no surt amb la mateixa força i amb el mateix vigor amb què pot sortir en condicions de deixar-se portar. Per tant, tot i tenir un esquema previ i algunes idees generals del contingut del llibre, el viarany que encetem tot seguit es podria anar desviant amb una certa facilitat. 

			El que explicaré en aquestes pròximes pàgines no sé si són ben bé històries. No n’estic segur. Crec que realment són més aviat vivències. Com a bon filòleg que em considero —més endavant ja us explicaré per què vaig decidir estudiar filologia i a què em dedico professionalment—, he anat al Diccionari català-valencià-balear i hi he trobat això sobre l’etimologia de la paraula «vivència»: pres del llatí vivĕntĭa, ‘acte de viure’. Aquesta informació sobre l’etimologia es complementa amb la definició següent: ‘Fet d’experiència que, amb participació conscient o inconscient del subjecte, s’incorpora a la seva personalitat’. Veient això, realment crec que sí que són vivències, el que explicaré. Com he dit, també hi haurà reflexions; segurament, reflexions a partir de les vivències que m’han anat acompanyant amb el pas dels anys. 

			En aquest viatge que ara emprenem em dedicaré a parlar de totes aquelles experiències de vida que m’han marcat per algun motiu o altre. I això inclou molts temes, alguns dels quals trobo que sovint passen inadvertits per a moltes persones: l’amistat, els sentiments, les il·lusions, les motivacions, les obligacions, l’esbarjo. Al cap i a la fi, parlo de la vida en general. I en aquest llibre, a més a més de tot això que he esmentat, també vull parlar de l’esport —concretament, de córrer per la muntanya—, que afegeixo al final de l’enumeració i a part perquè ara mateix és l’àmbit al qual dedico més esforços en el meu dia a dia i mereix una menció a banda. 

			A més d’esforç, també hi dedico il·lusió. Molta il·lusió. Perquè sense il·lusió és difícil tirar endavant, penso. Qui diu il·lusió diu motivació, passió, entusiasme... Darrere de la meva vida —com a esportista, en aquest cas— hi ha tot un seguit de valors que van més enllà. Però, sobretot, hi ha una cosa que aglutina tota aquesta motivació, passió, etc.: hi ha somnis. Així doncs, potser amb el pas de les pàgines acabaré descobrint que el que explico en aquestes ratlles també són —i han sigut— somnis, al capdavall.

			Hi ha somnis de molts tipus. Poden ser laborals, quan vols aconseguir una feina per la qual lluites amb totes les teves forces. Poden ser socials, també. I econòmics. I, evidentment, els somnis esportius, que m’atreviria a dir que qualsevol corredor ha experimentat en algun moment o altre de la seva vida. Qui no ha somiat de córrer mai en alguna cursa mítica? O una cursa del seu poble que per a aquesta persona és molt important? Jo també tinc els meus somnis esportius, ja us en parlaré. Però els que crec que són més importants no són cap dels que he citat: són els somnis vitals. Els definiria com aquells que, independentment de la naturalesa que tinguin, són els que et fan brillar els ulls, els que et treuen la son. En definitiva, els que t’omplen l’ànima.

			I ara m’adono que un dels meus somnis s’ha fet realitat: poder compartir amb tots vosaltres el text que esteu llegint. A mesura que avanceu percebreu la il·lusió amb què visc l’esport i la vida, les motivacions que m’empenyen cada dia a lluitar per aconseguir els objectius que em marco —i no necessàriament parlo de l’esport, en aquest cas, això és aplicable a moltes facetes de la vida—, com també els sentiments que provoquen les emocions quan les coses no surten tan bé com esperem o com creiem que mereixem.

			Em sembla important deixar ben clar que en cap cas pretenc donar lliçons o consells ni ser exemple de res, bàsicament perquè no he après tant a la vida per poder fer-ho. Ja he dit que el que escriuré són reflexions i vivències —també, de retruc, opinions—. Si algú pensa que pot interpretar les meves reflexions com a lliçons, per favor, que s’ho tregui del cap. En canvi, qui tingui ganes de compartir amb mi el seu temps, que continuï llegint. Benvinguts a la meva vida!

		

	
		
			1 
Qui (crec que) soc

			 

			 

			El meu nom és Abel Carretero, i com sempre dic, em considero un motivat de la vida. Soc filòleg i geògraf de formació, però fa uns quants anys que la vida em va canviar quan vaig descobrir l’esport, i la meva brúixola interior em va capgirar el rumb i va començar a assenyalar cap a la muntanya, i per aquest motiu he acabat sent corredor de muntanya. D’alguna manera, és tota l’experiència acumulada durant l’última dècada, si ho arrodonim, el que em dona la visió i la perspectiva de tot el que compartiré en aquest text. Això no vol dir que hagi de tenir raó en tot, ni tampoc que el que jo diré sigui l’única opció vàlida; simplement, el que vol dir és que he viscut moltes coses que m’han ajudat a percebre el món d’una determinada manera i a crear el meu propi criteri per interpretar-lo.

			Hem de tenir en compte, però, que definir-se a un mateix és molt complicat, perquè és difícil ser objectiu sobre la pròpia vida i sobre un mateix. Per això, més que definir-me, el que aspiro a fer és a parlar de mi, sense definicions, només explicant les situacions i experiències que he viscut i com les he interpretat, i també com m’han afectat i canviat. Em sembla el més just de cara a poder-vos fer una idea de mi sense manipulacions ni intencions ocultes. 

			En el moment que escric això tinc trenta-quatre anys: vaig néixer el 25 de novembre del 1991; tot i que, si m’ho permeteu, us vull dir que jo tinc la sensació que cada dia que passa soc més jove. I parlo de ser-ho en el sentit de sentir-se’n. Allò que es coneix com ser jove d’esperit. Els anys no deixen de ser un número, i tenen la importància que nosaltres mateixos hi donem. Com tot a la vida, en realitat. Evidentment, no dic que res no sigui important ni que no haguem de donar importància a les coses, però sí que em sembla que sovint confonem importància amb necessitat, i moltes coses segurament no tenen tanta importància com sovint hi donem —el problema és que això gairebé sempre només es pot valorar a posteriori—. Suposo que també té a veure amb el context personal de cadascú. I, sobretot, amb el context social. En aquest sentit, voldria recordar una frase d’aquelles mítiques que s’atribueix a Gandhi, que diu: «Gairebé tot el que faci serà insignificant, però és molt important que ho faci».

			He tingut la gran sort —o almenys jo ho considero una sort— de poder viatjar a l’Àfrica diverses vegades. Si no em falla la memòria, hi he estat en sis ocasions. Cada cop que hi he anat, més enllà de les experiències que hi he pogut viure, he tingut una sensació única que rarament he sentit en cap altra cultura ni societat del món on he estat: segons els estàndards creats per la nostra societat —la del «primer món», els per a mi mal anomenats «països desenvolupats»—, els africans són gent pobra. Bé, podríem estar d’acord que no tenen els mateixos recursos econòmics que nosaltres, els «rics». Ara bé, sabeu què penso? Que, de pobra, no en té res, aquella gent. Mai no he vist cap africà —he estat a Sud-àfrica, Namíbia, Moçambic, Botswana, Zàmbia i les illes Maurici— queixar-se de la seva vida. Estic convençut que amb molt menys de la meitat de coses materials que tenim aquí són, si més no en termes generals, com a mínim el doble de feliços que nosaltres.

			Això vol dir que penso que siguin conformistes? No. Això vol dir que no siguin ambiciosos? No ho crec. Això vol dir que penso que no aspiren a «desenvolupar-se»? Tampoc no ho crec. Això, ras i curt, crec que vol dir que donen importància relativa a les coses materials, perquè viuen la vida des d’una perspectiva diferent. Aquí a la nostra societat quanta gent no és «feliç» si no té l’últim model de l’iPhone? O si no té el cotxe més potent i més nou? Ei, que tots necessitem viure i a tots ens cal tenir coses materials per al nostre dia a dia, i per tenir tot això calen diners, efectivament. Però crec que en aquest cas es confon la prioritat amb la necessitat, que no té res a veure amb els diners en si. 

			Explico això en concret perquè realment penso que pot ajudar a entendre millor qui soc i com enfoco alguns aspectes de la vida. El meu context actual i la meva evolució personal dels últims anys fan que molts elements materials del nostre dia a dia per mi no tinguin la importància de fa un temps, i aquí hi té un paper cabdal el canvi de rumb que un dia vaig decidir emprendre, i que aniré desgranant perquè us pugueu fer una idea de com soc i com visc la vida.

			En realitat, abans de parlar del passat més recent, hauria de parlar una mica de la meva infància i la meva adolescència. Com a apunt inicial, vull especificar que em sembla una època de la vida en què no ets conscient de moltes coses: de com va el món, de com són les persones del nostre voltant, de com costa aconseguir certes coses a la vida, etc.

			Que això ho escrigui amb més de trenta anys crec que pot comportar que alguns aspectes tinguin un cert biaix fruit del pas del temps —crec que és inevitable—, i també que hi aporti un sentit crític desenvolupat arran de la maduresa i de l’evolució natural d’una persona. I diria que la combinació de totes dues coses és positiva, tanmateix.

			Actualment, però, no sabria dir si vaig ser feliç de petit. Ho dic de debò. Hi penso i no soc capaç de fer-me una idea clara de què se suposa que és la felicitat quan estàs en una etapa de creixement i els canvis són constants i, moltes vegades, efímers. I no em refereixo al creixement físic, encara que de vegades sigui el més evident externament; parlo del creixement personal. Del creixement espiritual, fins i tot. 

			Jo vaig passar tota la meva etapa educativa en un col·legi religiós vinculat a la prelatura de l’Opus Dei. Deixant de banda les meves possibles creences religioses —que són nul·les, de fet—, he de dir, alt i clar, que estic content d’haver anat al col·legi on vaig estudiar. El raonament és simple: la qualitat de l’ensenyament crec que era molt bona, i això és el més important. Més important que si anàvem a missa o no —que hi anàvem—. Més important que si era un col·legi que segregava els alumnes per sexe —que es dona el cas que abans era així; actualment tinc entès que ja no—. Deixant de banda tots aquests detalls —detalls que poden ser rellevants per a alguns, però no per a mi: les coses tenen la importància que hi donem, recordeu-ho—, crec que avui soc qui soc, en bona part, gràcies a haver pogut estudiar allà.

			Molts dels valors i dels principis ètics que intento aplicar en l’actualitat a la meva vida els vaig aprendre, molt probablement sense tenir-ne consciència del tot, en l’època d’estudiant. Què passa? Que d’això te n’adones ara, no pas en aquell moment. Però crec que créixer en un entorn on s’exigeix ser responsable, ser treballador, tenir disciplina, complir unes exigències, etc., t’ajuda a ser conscient que per aconseguir coses a la vida cal esforçar-se. I amb el pas del temps t’adones que l’escola et va ensenyar tot això sense tu saber-ho. Imagino que així hauria de ser l’ensenyament ideal: aprendre sense adonar-te’n. Malauradament, en els nostres dies actuals estem veient contínuament com cada cop més ens allunyem amb passes de gegant d’aquest model d’ensenyament. 

			No cal dir que vaig poder anar a aquest col·legi gràcies a l’esforç que van fer els meus pares. Us heu parat mai a pensar les poques vegades, en general, que agraïm moltes coses només perquè les donem per descomptades? Què vull dir, amb això? Que portar-me a aquell col·legi va ser una decisió conscient que van prendre ells. Podria no haver estat així. Em sembla que mai els ho he agraït, però diuen que val més tard que mai, oi? Gràcies, papa i mama, per haver-me ajudat a forjar una part de qui soc amb les decisions conscients que vau prendre en aquell moment. 

			M’agradaria que això servís per adquirir consciència de moltes coses. Soc dels que creu en el destí, que les coses no passen perquè sí ni per casualitat —això tothom qui em coneix ho sap bé, perquè és una frase que dic habitualment—, però cal tenir ben clar que en general la vida és el resultat d’un seguit de decisions. Algunes són errònies, sí; d’altres, encertades. Però són decisions, al cap i a la fi. Hi ha un llibre molt conegut —La veritat sobre el cas Harry Quebert, de Joël Dicker (si us agraden les novel·les policíaques, us el recomano)— que es va fer molt famós en el seu moment en el qual vaig llegir aquesta frase: «L’únic que sé és que la vida és una successió de decisions que després has de saber assumir». 

			Prendre decisions i assumir-ne les conseqüències. Sembla molt fàcil, dit així, però crec que realment no ho és tant, sobretot quan les conseqüències no ens agraden. Si un dia jo decideixo anar a una cursa amb molèsties físiques, per exemple, hauré de ser conscient que me l’estic jugant. Si finalment acabo lesionat, em farà molta ràbia, pensaré que és injust i que no m’ho mereixo, però em veuré obligat a reflexionar sobre el context: he pres una decisió que té unes conseqüències que no m’agraden, però em toca acceptar-les, perquè n’he assumit el risc de manera conscient.

			Aquí voldria introduir una reflexió que crec que casa molt amb la meva mentalitat i la personalitat que em defineix: odio que qualsevol persona es cregui que té el dret de qüestionar les decisions que cadascú pren. S’hi pot estar d’acord o no, això és lògic, ens hi podem sentir més o menys identificats, ens pot generar més o menys confiança o dubtes, però crec que mai hem de permetre que ningú ens qüestioni les decisions que prenem. I menys encara si aquestes decisions són plenament conscients i meditades —i si, com he dit, estem absolutament disposats a acceptar les conseqüències que se’n derivin—. Si algú té el costum de qüestionar els altres i acabar recriminant les coses que fem o deixem de fer, val més que en fugim i ens n’allunyem, perquè és el pas previ a la manipulació, i això ho fan les persones tòxiques. 

			Segueixo amb el fil que he deixat penjat. No estic segur que pugui afirmar que vaig ser feliç. Si no ho recordo especialment, potser és que en efecte no ho vaig ser. Qui sap... Suposo que és d’aquelles coses que, si fossin positives, recordaria. Vist amb la perspectiva de qui ara té trenta-quatre anys i un grau d’ingenuïtat no tan elevat, crec que diverses circumstàncies personals i familiars no van contribuir que realment visqués la vida com un nen o un jove la pot arribar a viure. Que tampoc sé com se suposa que s’hauria de viure plenament, perquè només pots conèixer les coses des de la teva perspectiva i havent-les viscut de primera mà. Però bé, entenc que es pot viure d’una altra manera, i d’aquí ve el meu comentari. No dic d’una manera millor, perquè això és absolutament subjectiu, sinó d’una manera diferent. Comptat i debatut, ser o no feliç és una percepció, un estat. I és un estat fràgil que pot canviar de manera sobtada.

			Tots tenim secrets. Tothom, en el més profund del seu pensament, ben endins de la seva ment, té secrets i coses que només sap un mateix. Potser és això el que ens fa tenir una percepció o altra de la vida? Potser això defineix qui som? Podria ser. El que queda clar és que de secrets n’hi ha de molts tipus. Qui diu secrets diu maneres de ser, de pensar, d’interpretar, de veure, de sentir. 

			Abans he dit que una bona part de l’Abel que soc avui es va forjar durant la meva infància i adolescència. No ho dic, precisament, per la vessant esportiva; ara parlo del que soc en essència. Ho dic per la vessant personal. Em refereixo a la meva orientació sexual. La veritat és que no és una cosa que vagi explicant com un pregó a so de bombo i platerets, perquè en realitat no en tinc cap necessitat; al contrari, les coses privades de cadascú són cosa d’un mateix i de la gent amb qui un ho vulgui compartir. Jo ho he compartit amb tothom sempre que ha sigut necessari sense cap mena de problema ni de titubeig. Quan ha calgut parlar-ne, sempre he dit, amb tota la naturalitat, que soc homosexual. 

			Dient això no pretenc fer-me abanderat de res. Per mi és un aspecte més de la meva persona, que no té cap mena d’importància, simplement defineix una part més de mi i de qui soc, però ja està. La millor manera d’aconseguir que una cosa es vegi com a natural és fer que ho sigui. Afortunadament, he de dir que vivim en una societat —almenys aquí a Catalunya, i a Europa en general, tot i haver-hi algunes excepcions— en què cada cop hi ha menys tabús i menys objeccions a aquest tipus de qüestions.

			Cadascú ha de poder aspirar a viure la seva vida sense que ningú altre li digui què ha de ser o què se suposa que hauria de ser. I això ens implica a tots. De la mateixa manera que a nosaltres no ens agradaria que la gent fos impertinent per les nostres pròpies qüestions personals, som els primers que hem de donar exemple i ser respectuosos amb tothom, sigui pel motiu que sigui. Crec que és molt important que visquem en total llibertat i cadascú com se senti més a gust. No som ningú per jutjar els altres, i encara menys quan a ningú li agrada que el jutgin. Per tant, el millor és aprendre’s la lliçó i actuar d’acord amb el principi del respecte mutu. Cadascú ha de sentir-se orgullós del que és, tant si agrada als altres com si no. Mentre visquem des del respecte cap a tothom, tots hem de tenir cabuda en aquest món. Com se sol dir sovint: viu i deixa viure.

			Deia que la meva adolescència em va convertir en qui soc avui perquè vaig començar a intuir per on anaven els trets justament al col·legi. Què passa? Que a aquella edat potser no estem preparats per assumir-ho. Tampoc, en la immensa majoria de vegades, per dir-ho als nostres éssers estimats. Abans he dit que en aquesta edat no ets conscient de moltes coses, però, ves per on, de coses així sí que n’ets conscient. 

			I això em sembla important. I m’ho sembla per diversos motius. Perquè és qui soc, ni més ni menys. Perquè penso que vivim en una societat en què molta gent s’ha acostumat a dir com hem de ser, i per aquesta regla de tres jo no seria «normal» —hi posaria tantes cometes com calgui, perquè per mi és una paraula que no vol

			
			
			
			
			
			
			
			
			
			
			
		

	

 

 Com l’esport et pot transformar i la muntanya et pot descobrir una altra manera d’entendre la vida. 

 Abel Carretero ens obre les portes de la seva trajectòria vital i personal: des de quan era petit, que no destacava a les classes d’educació física, fins a l’actualitat, que s’ha convertit en un dels corredors de muntanya més destacats del país. Aquest llibre, però, va molt més enllà dels podis, les marques i les curses de llarga distància. És una reflexió sobre els canvis que ens transformen, la força de les decisions que prenem, el valor de l’amistat, la gestió emocional de les victòries i les derrotes, la recerca de l’equilibri i la necessitat d’apostar per allò que ens fa vibrar i somiar. 

 Amb una veu propera i sincera, Carretero comparteix les experiències que l’han marcat: els moments de plenitud i els de dubte, les aventures i les anècdotes que ha viscut a la muntanya i els aprenentatges que li han permès construir una vida seguint els seus valors. 

 Aquest no és només un llibre sobre esport i córrer, sinó que també és un llibre sobre atrevir-se a escoltar-se, a prendre decisions valentes i descobrir que la cursa més important que correrem mai és viure amb consciència, il·lusió i passió. 


	

 

 Abel Carretero va néixer el 1991 en un poble del Camp de Tarragona, més a prop de la platja que no pas de la muntanya, on, paradoxalment, ha acabat vivint. Des de sempre s’ha mirat les muntanyes amb aquella brillantor als ulls de qui les estima, ja que formen part del seu dia a dia mentre entrena per preparar la seva participació en algunes de les curses més importants del món. 

 Com a esportista d’elit, ha guanyat diverses curses arreu de la geografia catalana i espanyola, i ha aconseguit podis i altres grans resultats en algunes de les competicions de llarga distància més prestigioses, com la Tenerife Bluetrail, Ultra Skyrunning Madeira, Ultra Pirineu, Penyagolosa Trails, Transgrancanaria, Val d’Aran by UTMB, Transvulcania, Swiss Canyon Trail, OCC, CCC, entre d’altres. Alhora, ha estat convocat en algunes ocasions per participar en campionats d’ultradistància d’Espanya, d’Europa i del món. 

 

 Podeu seguir les seves aventures al perfil d’Instagram: @abelcarretero. 

